
Oot Wi The Auld 
In Wi The New!!! 

E wish ye aw that ye aw wad wish for 
yersels. Lat 2001 bring in aw the guid 
things we howp for wirsels an wir ain 
an lat 2000 tak awa aw the things that gart us 
grue fernyear. Lat fernyear tak awa aw the 
discreemination that we an wir mither leid 
haes haed tae dree for far ower lang. Whit 
wey shuid wir mither leid no kythe in the 
signs an pamphlets o wir ain Scots 
pairlament alangside o Gaelic an Inglis? Is 
ane man’s language onie better nor anither’s? 
Whit wey daes the likes o BBC Scotland juist 
see the Scots language an Scots speakers as a 
subjeck o comedy an ridicule? Whit is it 
gaunae tak tae mak thaim see that Scots is the 
graith uised hi the biggest minority in Britain 
tae communicate wi ane anither? When are 
they gaunae uise it tae communicate wi us? 
Oot wi aw thae auld farrant consaits an in wi 
the new. A guid 2001 tae ane an aw! 

Screivit Report o the Scottish 
Youth Summit. 

T he abuin Scottish Youth Summit, that 
kythed fernyear, wis a ae day ongaun 
whaur young fowk wis gien the inlat tae 
debate onie subjeck they chuise an tae speak 
direck tae meenisters o the Scottish 
Executive. The abuin screivit report o the 
SYS is bein pit thegither the noo bi Maister 
Mark Meiklejohn wha haes speirt Scots Tung 
for permeeshion tae uise pairt o Scots Tung 
Wittins’ banner heidline in the title o the 
report. That permeeshion haes been gien bi 
Scots Tung an we’v been telt that, subjeck 
tae meenisterial appruval, it’s proponed tae 
uise “Lat It Oot!” as the title o the Report o 
the Scottish Youth Summit, wi the hail o the 
by-line kythin inower, ie. “Keepin a guid 
Scots tung in yer heid’s nae guid! Lat it 
oot an uise it!”. 

Nane o the abuin haes ocht tae dae wi the 
fack that the abuin by-line haes raicentlie 


been chynged on the Scots Tung Wittins but 
it’s richt hertenin tae ken the’r sic an intrest 
taen in STW frae pairts o the estaiblishment. 

Neducation? 

B BC Scotland haes a wabsteid for thair 
kenspeckle Chewin the Fat shaw an 
I ane o its pages, heidit NEDUCATION, 
i can be fund at:- 

y 

" www.bbc.co.uk/scotland/chewingthefat/nedu 

cation/index, shtml 

Here some o whit it haes tae say:- 

“The BBC has some excellent language 

education sites.and then there’s this one. 

Still, forget your ‘French Experience’ and 
‘Suenos’ - this is the dug’s baws. Learning a 
new language can seem a bit daunting, but 
with this Neducation Guide you’ll be talking 
in the style of Glasgow’s finest neds in no 
time. Who knows, maybe those scone 
munchers James and Gary will be drooling 
over your attempts at the Glesgae Banter? 
Listen to the English, followed by the top- 
quality Nedspeak translation.” 

A leet o “Nedspeak” words gien on this page 
includes the likes o:- 

Aff yer heid, Ah, aye, baws, beelin, 
blootered, boaby, hoggin, burroo, cludgy, 
gallus, glaikit, greetin, baud on, keech, 
loupin an polis. 

Is it no juist teepical o Scotland’s BBC, richt 
at the stert o the European Year o The 
Languages, tae tak thae fowk that Bums 
praised for awnin honest poverty, an cry 
thaim Neds insteid? The BBC thinks aw this 
is juist a wee bit licht hertit fun an comedy an 
shuidna be compared wi onie sairious mindit 

program on the 
merits o the Scots 
language. Whit 
sairious mindit 
program? Dae they 
ken somethin we 
dinna? They dinna 
e’en refer tae Scots 
at aw but invent 
anither name for it 
- Nedspeak. Bi makin oot that fowk that 
uises thae Scots words in thair ilkaday 
language is juist Glesca Neds, the BBC daes 
juist as muckle skaith tae the confidence o 
thae fowk as the 

Come alang an hear 
Stuart McHardy 

teachers in the schuils did no that lang syne 
whan they telt the bairns, “I don’t want to 
hear that common street slang in my 
classroom. Learn to speak properly!” 

The Scottish Executive raicentlie taen it on 
thirsels no tae hae a quaisten on the Scots 
language pitten intae the 2001 Census efter 
surveys haed shawn that, parteeclar in west- 
central Scotland, a wheen o fowk, whan 
speirt if they speak Scots or no, wad say no 
but they’d awn tae speak the Glesca Patter or 
some ither kinna Glesca Slang. Some o 
thaim wull nae doot be stertin tae think they 
speak Nedspeak an aw noo. It’s bad eneuch 
that Scotland’s BBC shuid mak a bauchle o 
the Scots language an the fowk that speaks 
the Scots language, but they mak a bauchle 
at the verra thocht o oniebodie tryin tae lairn 
the language an aw. That in its turn maks a 
bauchle o the teachers in the schuils an o aw 
the guid wark they’ve been daein ower 
raicent years, maistlins wi a muckle scant o 
graith an siller. 

The BBC’s excuises o the wabsteid bein juist 
a bit licht hertit fun an comedy wad hand 
mair watter gin thair programs wis a wee bit 
mair balanced wi the language uised in 
sairious programs as weel as comedy anes 
insteid o juist comedy on its lane. If thae 
fowk that the BBC sees as Neds wis tae hear 
the likes o the Scottish News read in Scots, 
they micht juist recognise that the words they 
uise isna slang at aw but pairt o a prood, if 
doonhauden, language. 

The Guid Scots Tung haes haed tae dree a 
muckle skaith frae aw the airts ower the 

Scots Tung WITTINS 
on the wab. 

The Scots Tung Wittins can be vizzied or doon- 
haundelt an prentit (noo in HTML format forbye) 
frae the wab-steid o :- 

The Scots Speikers Curn, Glesca. 

Wab-steid backin :- 
http: //w w w. mlo ve. free - online. c o. uk/ 

A hard copie o STW is sent free o chairge tae aw 
maimbers o Scots Tung. 

Maimbership subscreivins is £5 peyed ilka 
September. (£6 furth o United Kinrik) 

years. The last thing it wants at the stert o 
anither year is tae dree mair skaith frae fowk 
that nae doot sees thirsels as “ane o oo” e’en 
tho they dinna aye ack like it. 

- 000 - 




















Norrowey Haes its Ain Wey 
o daein Things. 

L est month, it wis reportit on a Radio 4 
program that, whan a Norwegian owthor 
fetches oot a new buik screivit in the 
Norwegian leid, the government coffs the 
first thoosan buiks tae gie thaim a heize in a 
sma mercat. If thae buiks is raxed oot tae the 
schuils an libraries, it soonds lik a richt guid 
ploy that can dae nocht but guid tae the 
hamelt owthors, the leid an baith the schuils 
an libraries forbye. We wunner gin the’r 
onie mense in sic a like ploy for Scots an 
Gaelic here in Scotland? Cuid this no be a 
thing for the cross pairty cum tae hae a leuk 
at? It micht weel turn oot that the praisent 
wey new owthors is whiles gien a heize bi 
the Scottish Airts Cooncil micht turn oot tae 
be mair o an uphaud nor the Norwegian wey 
is but some wey we hae wir doots. 

Copiericht. 

Copiericht for awthin screivit in this wittins blat 
bides wi R. Fairnie. The Scots Tung Wittins can 
be fotie-copied in hail or in pairt athoot leemit o 
nummers an this bauds guid an aw for onie pairt o 
the wittins blat that’s furthset in onie ither 
publication. 

I.T. Lairnin Centre For Ulster- 

Scots In 
Co. Donegal? 

I T haes been reportit that a kenspeckle 
company haes been engaged tae leuk intae 
the feasibility o settin up an Ulster-Scots 
Language Lairnin Centre, tae be foondit in 
Co. Donegal in the Irish Republic. The ettle 
is tae fend a high tech language lairnin 
resource, that will gie a muckle heize tae the 
airt, tae the Scots language, an nae doot tae 
lesser uised leids athort the hail o Europe. 
It’s proponed tae big up an IT foondit 
resource, whaur fowk can laim Scots nae 
maitter whaur they bide, frae the comfort o 
thair ain hoose. It will hae aw the necessar 
wab-cams, on-line speir leets etc. an will be 
airtit in an office in eastern Co. Donegal wi 
three tae fower ful-time staff. The company 
recognises the darg is a muckle ane an speirs 
help an ideas frae ither organizations athort 
the yird that micht can help. We juist howp 
they bide weel clear o BBC Scotland tho!! 

- 000 - 

Cross Pairty Tradeetional 
Airts Group Foondit. 

HE abuin group (START) wis 
offeecially foondit on Wadensday 6t. 
December at a forgaitherin hauden in the 
Castle Tavern, Johnstone Terrace, 
Edinburgh. Thare wis aboot thertie MSP’s 
an upsteerers thare an they aw signed up as 
maimbers. The formal ettles o the group 
haes aye tae be decidit yet but, in genral it 
means they hae a nummer o MSP’s, cross 
pairty an cross Scotland, that’s keen 
uphauders o the tradeetional airts an will 
bring up maitters in comatees, in the 
pairlament chaumer an lobby for START an 


speir quaistens aff meenisters an ceevil 
servants aboot policy an fundin deceesions. 
The group’s Convener is Cathy Peattie MSP 
an, as her assistant, Dave Smith, is daein the 
Secretar’s wark, oniebodie that wants tae 
jyne the group (nae stent or subscreivins) 
shuid e-screive tae:- 

cathy.peattie.msp @ scottish.parliament.uk wi 

thair name, airt an parteeclar intrests sic as 
musician, dancer, story-teller, club or festival 
organiser, tutor an that. The mair names they 
hae, the stranger the vice it’ll gie START. 
Vice-conveners is Roseanna Cunningham 
MSP an Alex Eergusson MSP. The 
Edinburgh anes is intent on haein a 
forgaitherin ilka twa month while the ither 
MSP’s gauns hame tae thair ain airts. 

Fishin Quotas. 

I VVER syne he haed been a wee laddie, 
Geordie looks haed aye kent the war juist 
the twa kinna fowk in the warld; fisher- 
fowk an the ither kind. Thon wis brocht 
hame tae him afore the New Year whan the 
Scottish Eisheries Meenister, Rhona Brankin 
MSP, wis fair blawin aboot hou weel her 
negotiations wi the EU aboot fishin quotas 
haed gane. She threap it that she’d won 
success for the fishermen in key areas. It wis 
juist the opposeetion MSP’s - an the 
fishermen - that didna gree wi her. 

Aw this pit Geordie in mind o happier times 
whan his uncle “Stookie” Rob MBE BEM, 
wis the Preses o the Eirth o Eorth 
Fishermen’s Associe an o ae time that he 
haed been speirt tae jyne a delegation gaun 
ower tae Brussels tae lobby a better dale for 
the Scottish seine-net fishermen. The 
delegation wis heidit bi Winnie Ewing MEP, 
“Madame Ecosse” hersel. Weel, efter aw the 
ongauns at the EU wis ower an duin wi. 
Mistress Ewing thocht she haed won ane or 
twa inlats for the fishermen. They’d haed tae 
gie up a wheen forbye but no as muckle as it 
micht hae been an she wis feelin quite joco 
waitin in the airport for thair return flicht 
whan she went ower tae Uncle Rob an said, 
“Well Robert, what did you think of my 
speech yesterday afternoon?” Uncle Rob 
taen her gently bi the elbae, leuked her in the 
ee an said, “Weel Mistress Ewing. A micht 
as weel be honest wi ye hen. A think ye ken 
as muckle aboot seine-net fishin as ma erse 
kens aboot snipe shootin!” 

Geordie daesna ken if the conversation makit 
onie faurer progress frae thare but he daes 
ken the’r juist the twa kinna fowk in the 
warld an he haes lat it be kent that this wis a 
true story. He haed gotten it strecht frae 
Stookie’s guid-dochter. Juist ane or twa o 
the names haes been chynged tae proteck the 
guilty. 

Celtic Leid's First Stravaiger 

For 

Warld Wide Wab. 

HE first ivver Internet stravaiger 
(browser) in fower Celtic leids haes juist 
been brocht oot allouin speakers o thae 
leids tae stravaig the wab in thair ain mither 
tung. The new Celtic vairsion o the Opera 




stravaiger haes been biggit up bi a neibourin 
o fowk weel leirit in lesser uised leids frae 
aroond Europe an uphaudit bi the European 
Commission’s Directorate General for the 
Information Society. Localised intae Breton, 
Irish, Scottish Gaelic an Welsh, this 
stravaiger is the first bit o muckle-audience 
saftweir tae come tae haund in the fower 
strangest o the Celtic leids. A fore-speaker 
for EBLUL, ane o the projeck pairtners, says 
it’s the first time ivver the’r been an 
internaitional monie-leidit localisation 
projeck at the lesser uised leid level. The 
new Opera stravaiger will be fendit athoot 
onie chairge, tae stert wi, an it can be doon- 
haundelt frae:- http://www.opera.com (EL) 
Ane o the oot-comes o the new stravaiger 
micht weel be a standartisation o words tae 
kivver the monie new technical IT terms. 
Thon’s a thing the Scots language wad like 
tae ken the guid o as weel. 

Mair Cosmopolitan Scots. 

T hon wee story lest month anent the 
Eytalian POW’s shoogilt the memory o 
ane o wir maimbers that raxed the 
follaein true story on tae us. 

The time o the war, Polish officers wis 
ludged oot wi fowk in thair ain hooses aw 
ower Scotland an, bein the gentlemannie 
officers that they war, they whiles helped tae 
dae the messages for thair landladies. 

Ae Dalkeith dominie minds seein sic a gentie 
officer mairch intae a kailwife’s shop, knick 
his heels thegither, gie a smertlike fremmit 
European bow, an then, wi a preceese an 
carefu accent said tae the kail wife, “Twa 
poona aippuls.” 

Makar's Neuk 

Is there for honest Poverty 
That hings his head, an a that? 

The coward-slave, we pass him by. 

We dare be poor for a that! 

For a that, an a that. 

Our toils obscure, an a that. 

The rank is but the guinea’s stamp, 

The man’s the gowd for a that! 

Then let us pray that come it may. 

As come it will for a that. 

That Sense and Worth, ower a the earth. 
May bear the gree, an a that. 

For a that, an a that. 

It’s comin yet for a that, 

That Man to Man the world ower. 

Shall brothers be for a that! 

Robert Burns. 






